Ġunju 11, 2020 Aġġornata 11 Ta' Ġunju, 2020 7:13pm L-awtoritajiet tas-saħħa qed iwissu li l-ingwanti m'għandhomx jintużaw minflok il-ħasil tal-idejn. Id-Direttur tad-Direttorat tal-Promozzjoni tas-Saħħa u l-Prevenzjoni tal-Mard, Paula Vassallo saħqet li l-idejn għandhom jinħaslu sew u ta' spiss. "Jekk naħsilhom biss hekk nistgħu naraw diġà kemm hawn partijiet fejn jien ma ħsiltx idejja. Allura meta aħna naħslu jdejna naħsluhom għal mill-inqas 20 sekonda. Importanti naħslu l-parti ta' ġewwa, bejn is-swaba, importanti li naħslu minn wara, naħslu wkoll is-saba'," qalet id-Direttur tad-Direttorat tal-Promozzjoni tas-Saħħa u l-Prevenzjoni tal-Mard Paula Vassallo. Dr Vassallo spjegat li l-ingwanti għandhom jintlibsu f'ċirkostanzi partikolari – l-aktar minn professjonisti u ħaddiema li jkolhom kuntatt fiziku mal-klijenti tagħhom: "L-iżjed importanti huwa meta jneħħu l-ingwanti għax inti jista' jagħtik dak il-false sense of security, li inti la jkollok l-ingwanti mela inti sigur m'għadekx problema u tista' tmiss kollox." Saħqet li l-ingwanti għandhom jinbidlu bejn klijent u ieħor u li wieħed għandu jaħsel idejh qabel jilbes l-ingwanti: "Li qed nagħmel ara jien qed imiss il-parti maħmuġa bil-parti l-maħmuġa hawnhekk qed naqbad is-swaba u qed ineħħi l-ingwanti mingħajr qatt ma missejt idejja. Issa hawn idejja nadifa għax kont ħsielthom qabel. Din indaħħalha fil-polz l-ieħor indaħħal żewġt is-swaba hawn ġew u qatt mhu nmiss l-parti ta' barra tal-ingwanti u inti tkun neħħejthom mingħajr qatt ma tkun missejt il-parti ta' barra u tarmihom." Dr Vassallo qalet li l-klijenti m'għandhomx għalfejn jilbsu l-ingwanti – l-aktar importanti hu li jaħslu idejhom tajjeb bl-ilma u s-sapun jew jużaw is-sanitizer – li jkollu 70% alkoħol.